Tampereen Komediateatteri

Tampereen Komediateatteri on Tampereella ympärivuotisesti toimiva ammattiteatteri, jonka taiteellisena johtajana toimii Panu Raipia ja toimitusjohtajana Teemu Ojala. Komediateatterin päänäyttämölle mahtuu 256 katsojaa ja sen sisäpihalla sijaitsevassa kesäteatterissa on 748 paikkaa. Suomen Teatteriopisto toimii Tampereen Komediateatterin yhteydessä.
Vaikka Tampereen Komediateatteri on Panu Raipian mukaan toimintansa aikana todistanut, että "oikea taide voi olla hauskaa", ovat sen näytelmät tyylilajinsa puolesta monipuolisia. Esimerkkinä vuoden 2017 Väinö Linnaan keskittyvä draamanäytelmä "Päämäärä tuntematon", joka vieraili myös Turun kaupunginteatterissa.
Tampere Tunnetuksi ry valitsi Tampereen Komediateatterin vuoden 2023 jäsenyritykseksi.
Historia.
Näyttelijä Esko Raipia ja käsikirjoittaja-ohjaaja Tapio Parkkinen perustivat Tampereen Komediateatterin vuonna 1991. Aluksi teatteri toimi Frenckellin sisäpihalla Tampereen Keskustorilla ja Tampereen yliopiston juhlasalissa. Ensimmäinen näytelmä "Jääkärin morsian" sai ensi-iltansa 3. heinäkuuta 1992.
Komediateatteri muutti nykyiseen rakennukseensa, Lapintien Juhlataloon vuonna 1994. Alun perin Tampella-yhtiön juhlatalona toiminut Georg Schreckin suunnittelema rakennus valmistui vuonna 1897. Teatteri oli ensiksi Juhlatalossa vuokralla, mutta vuonna 1998 omistus siirtyi Raipian Kiinteistöt Oy:lle. Aikoinaan purku-uhan alla ollut Juhlatalo on nykyisin suojelukohde.
Komediateatterin ulkoilmanäyttämö on ollut käytössä alusta asti, mutta vanhojen rakenteiden sorruttua lumen painosta talvella 2000 se rakennettiin uudelleen. Samalla näyttämö ja katsomo saivat kiinteän katteen ja seinät. Kesäteatterin sittemmin uusittu katsomo omaa 748 istumapaikkaa. Komediateatterin kesäteatterissa järjestetään sen kesänäytelmän lisäksi konsertteja.
Uusi päänäyttämö otettiin käyttöön syksyllä 2006. Juhlatalon alle kaivetun 256-paikkaisen katsomon pääsuunnittelija oli arkkitehti Pertti Neva. Uusi päänäyttämö helpotti liikuntaesteisten pääsyä teatteriin uuden hissin ja pyörätuolinostimen ansiosta. Aiemmin päänäyttämönä toiminut yläkerran juhlasali vapautui muuhun käyttöön, joten nykyään teatterissa voidaan pitää tarvittaessa kaksi eri näytöstä samaan aikaan.
Keväällä 1998 Komediateatterissa tapahtui johtajavaihdos, kun Tapio Parkkinen ja Esko Raipia luovuttivat ohjakset Eskon pojalle, Panu Raipialle. Teatterinjohtaja Panu Raipian johdolla teatterin katsojaluvut ovat jatkuvasti nousseet. Elokuun alussa 2016 Komediateatterin toimitusjohtajana aloitti Teemu Ojala. Panu Raipia jatkaa edelleen teatterinjohtajana.
Komediateatterin kiinteistö käyttää maalämpöä ja sähköenergiana tuulisähköä. Kesällä 2015 käyttöön otettiin 44 aurinkoenergiapaneelia.
Näyttelijät.
Tampereen Komediateatterissa ei ole varsinaisia näyttelijäkiinnityksiä. Monet tunnetut näyttelijät niin Tampereelta kuin sen ulkopuolelta ovat vuosien aikana vierailleet Komediateatterissa. Näihin lukeutuvat muun muassa Esko Roine, Tuija Vuolle, Jukka Puotila, Jukka Leisti, Jaana Saarinen, Martti Suosalo, Ola Tuominen, Lari Halme, Jani Toivola, Mika Nuojua, Tuire Salenius, Aimo Räsänen, Tom Lindholm, Eppu Salminen, Janne Kataja, Kristo Salminen, Miia Nuutila, Ilkka Heiskanen.
Komediateatterin "vakituisia vierailevia näyttelijöitä" ovat etenkin Aku Sajakorpi ja Jere Riihinen, jotka ovat esiintyneet sen näytelmissä yli kymmenen vuotta miltei tauotta.